|  |  |
| --- | --- |
| ujmegye | Hajdú-Bihar Vármegye Önkormányzata  Közgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **4.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | A Hajdú-Bihar Vármegyei Fejlesztési Ügynökség Nonprofit Kft. 2025. évi üzleti tervének elfogadása |
| **Készítették:** | Korbeák György ügyvezető  Kraszitsné dr. Czár Eszter |
| **Melléklet:** | Határozati javaslat melléklete:  2025. évi üzleti terv |
| **Véleményező bizottságok:** | Fejlesztési, Tervezési és Stratégiai Bizottság  Pénzügyi Bizottság |

**Tisztelt Közgyűlés!**

A Hajdú-Bihar Vármegyei Fejlesztési Ügynökség Nonprofit Kft. (továbbiakban: Ügynökség) elkészítette a 2025. évre vonatkozó üzleti tervét. A Polgári Törvénykönyvről szóló   
2013. évi V. törvény (továbbiakban: Ptk.) 3:109. § (2) bekezdésének rendelkezése szerint a gazdasági társaság legfőbb szervének feladata a társaság alapvető üzleti kérdéseiben való döntéshozatal.

**Erőforrások bemutatása**

Az Ügynökség célja az előző években megkezdett sikeres munka folytatása, és az ehhez szükséges feltételek megteremtése, illetve biztosítása. Az Ügynökség rendelkezik a feladatok ellátásához szükséges szakmai irányítással, tapasztalattal és kompetenciával ezáltal megteremtve minden feltételt ahhoz, hogy Hajdú-Bihar vármegye köz-, civil-, és vállalkozói szférájának fejlesztési elképzeléseinek megvalósításához hozzájáruljon.

Az Ügynökség létszáma 23 fő: 1 fő ügyvezető, 1 fő csoportvezető, 1 fő pénzügyi munkatárs, 1 fő jogi főmunkatárs, 3 fő menedzserasszisztens, 2 fő tervező menedzser, 10 fő projektmenedzser és 4 fő szülési szabadságon tartózkodó munkatárs.

Folyamatosan törekszenek a munkatársak szakmai tudásának erősítésére, így képzési lehetőségeket biztosítanak igény eseténkülönböző témákban, ami elősegíti a munkatársak minőségi munkavégzését és növeli a különböző szakterületekre való rálátást. Emellett a munkatársak számára biztosított a szakmai, tudományos rendezvényeken és előadásokon történő részvétel. A munkavédelmi előírásoknak eleget téve ebben az évben is részt vesz a munkavédelmi képviselők továbbképzésén az ezt a tisztséget ellátó munkatárs.

A fentieken túlmenően az Ügynökség továbbra is teljeskörűen kielégíti a vele szerződő felek jogszabály értelmezési vagy jogi tárgyú mintadokumentumok, mintaszerződések előkészítésére irányuló igényeit.

2025-ös év kiemelt feladatai:

* ***projektelőkészítés és pályázatírás***: projektfejlesztési tanácsadás, megvalósíthatósági tanulmányok kidolgozása, üzleti terv készítése, pályázati dokumentáció összeállítása és benyújtása, bírálat nyomon követése.
* a ***projektmenedzsment tevékenység*** során továbbra is több operatív programra fókuszálnak. A 2025-ös évben kiemelt figyelmet fordít a cég a 2014-2020-as időszak még elszámolás alatt álló projektjeinek (TOP, VP, EFOP) zárására és jóváhagyására. Az idei évben folytatódnak a 2021-2027-es uniós fejlesztési ciklus Terület- és Településfejlesztési Operatív Program Plusz (TOP Plusz) projektjeinek menedzsment feladatai, valamint ezen operatív program mellett az Interreg Románia-Magyarország Határmenti Operatív Program (ROHU) és hazai finanszírozású projektek kezelését látják el az Ügynökség munkatársai.
* ***stratégiai tervezés***: különböző területi szintekre (vármegyei, járási, települési) vonatkozó stratégiai fejlesztési dokumentumok (koncepciók, stratégiák, akciótervek, településfejlesztési tervek) készítése az előírásoknak mindenkor megfelelő szakmai tartalommal, kimagasló szakmai minőséggel és partnerségi tervezéssel.
* ***kötelező nyilvánosság, szemléletformálás:*** mind az európai uniós, mind a hazai finanszírozású projekteknek egyik kiemelkedő eleme a nyilvánosság biztosítása. Ennek több altevékenysége került rögzítésre a különböző pályázati típusukhoz tartozó arculati kézikönyvekben, amelyek szakszerű megvalósítására az idei évben is kiemelt figyelmet fordít.
* ***rendezvényszervezés tevékenység:*** már megjelent korábbi években az Ügynökségen belül, azonban a 2025-ös évben erre a tevékenységre még nagyobb hangsúlyt kíván fektetni a társaság további rendezvények megvalósításában való részvétellel.

A korábbi években végzett sikeres és kitartó munka erős alapot ad a 2025. évre tervezett, fentebb ismertetett feladataik szakszerű elvégzéséhez. Ezekhez a feladatokhoz az Ügynökség pénzügyi tervében foglaltak alapján a **bevételeket 362 546** **eFt összegben, a költségeket 353 717 eFt-ban** tervezi. A társaság által elkészített pénzügyi terv tartalmazza az éves gazdálkodás főbb sorait és adatait, valamint a bevételek és kiadások 2025. évben várható alakulását. A 2025. évi pénzügyi terv elfogadása az Ügynökség gazdálkodásának tervezhetősége érdekében szükséges. A Hajdú-Bihar Vármegye Önkormányzatának 100 %-os tulajdonában lévő Ügynökség céljai elérése érdekében üzletszerű gazdasági és tanácsadási tevékenységet folytat. Az Ügynökség pénzügyi helyzete stabil, a 2025. évi gazdálkodás végrehajtása a tulajdonos Hajdú-Bihar Vármegye Önkormányzatának működési támogatása nélkül – az elmúlt évekhez hasonlóan – is biztosított.

A Társaság alapító okiratának 8.a. pontjában foglaltak alapján a Társaságot érintő döntések meghozatalát megelőzően az Alapító köteles beszerezni a felügyelőbizottság és a társaság ügyvezetőjének véleményét. Az alapítói döntés meghozatala során az Alapító köteles a fenti személyek által írásban eljuttatott, illetve az ülésen rögzített véleményt a lehetőségekhez képest figyelembe venni, azonban a döntés meghozatala során az Alapítót a megfogalmazott javaslat nem köti. Tájékoztatom a közgyűlést, hogy a Felügyelő Bizottság 2025. évi üzleti tervről kialakított véleménye a közgyűlés ülésén kerül ismertetésre.

Kérem a közgyűlést az Ügynökség 2025. évi üzleti tervének határozati javaslat szerinti elfogadására.

**HATÁROZATI JAVASLAT**

Hajdú-Bihar Vármegye Önkormányzatának Közgyűlése a Polgári Törvénykönyvről szóló   
2013. évi V. törvény 3:109. § (2) és (4) bekezdéseiben meghatározott hatáskörében eljárva,

1./ a Hajdú-Bihar Vármegyei Fejlesztési Ügynökség Nonprofit Kft. 2025. évi üzleti tervét   
**362 546** **eFt** tervezett bevétellel és **353 717 eFt** tervezett kiadással, a határozat melléklete szerint elfogadja.

2./ A közgyűlés felkéri elnökét, hogy határozatát a Hajdú-Bihar Vármegyei Fejlesztési Ügynökség Nonprofit Kft. ügyvezetőjével közölje.

**Végrehajtásért felelős:** Pajna Zoltán, a vármegyei közgyűlés elnöke

Korbeák György, ügyvezető

**Határidő:** 2025. április 10.

**A határozati javaslat elfogadása minősített többséget igényel.**

Debrecen, 2025. március 21.

|  |
| --- |
| **Pajna Zoltán** |
| **elnök** |

Az előterjesztés a törvényességi követelményeknek megfelel:

|  |
| --- |
| Dr. Dobi Csaba |
| jegyző |